Die dood – 'n onvermydelike onderwerp - WelstandWelstand
Tuis / Advies / Die dood – 'n onvermydelike onderwerp
Niemand van ons praat graag oor die dood nie, maar weens Covid-19 het dit iets geword wat baie gesinne heelwat meer gereeld in die gesig moes staar. Ewe skielik moet ons ook seker maak dat ons gepaste en geldige testamente in plek het. Net so kan ons ook seker maak dat ons gereed is om met die praktiese en regsaspekte te handel, wanneer iemand wat naby aan ons is, tot sterwe kom.
Dit bly 'n proses wat met administratiewe en ander uitdagings omhul word. Wanneer jy besig is om die verlies van 'n geliefde te verwerk, kan dit jou help as jy 'n lys van die belangrikste formaliteite en die praktiese aspekte waaraan jy aandag moet gee, het.
Maak dit makliker vir diegene wat agterbly
Jy kan dit vir dié wat agterbly makliker maak deur die volgende dokumente bymekaar te hou waar dit maklik gekry kan word.
Skryf 'n brief waarin jy jou begrafniswense uiteensit en waarin jy stipuleer of jy begrawe of veras wil word. Dit sal vir die geliefdes wat agterbly vertroosting bied en dit sal een ding minder wees waaroor familie hoef te stry.
Sorg dat daar iewers 'n lêer of 'n geheuestokkie met 'n foto of foto's is, wat gebruik moet word, wie die draers moet wees indien jy begrawe word, watter blomme jy verkies en jou musiekkeuse.
'n Mens woon partykeer 'n begrafnis by en dan dink jy: "Ek hoop nie hulle doen so iets op my begrafnis nie." Jy kan dit voorkom.
Hou 'n afskrif van jou testament byderhand. Lees dit gereeld deur en maak seker dat dit nog relevant is. Veranderinge wat jou testament kan beïnvloed is jou huwelikstatus, egskeiding, en geboorte van kinders. Maak seker iemand weet waar 'n getekende kopie van die testament is.
As daar troeteldiere in jou huis is onthou om ook vir hulle voorsiening te maak.
Maak seker daar is 'n toeganklike afskrif van jou ID – maak seker iemand weet waar die oorspronklike is.
Hou ook die besonderhede van jou begrafnispolis naby.
Kyk ook dat jou vuurwapenlisensies toeganklik is.
Maak seker jou huweliksertifikaat, 'n afskrif van jou huweliksvoorwaardekontrak, 'n egskeidingsbevel indien jy geskei is en 'n sterftesertifikaat van jou eggenote indien hy of sy reeds oorlede is, is ook maklik toeganklik.
Inligting oor jou inkomstebelasting en wie jou sake hanteer, asook 'n titelakte van die eiendom wat jy besit en besonderhede van enige versekering op die eiendom is ook belangrik.
Maak ook seker dat jy 'n bankstaat en besonderhede van elke rekening wat jy het, besonderhede van beleggings en lewenspolisse (veral die kontakpersoon) byderhand het.
Hou ook bewyse van eienaarskap van 'n voertuig of voertuie, asook besonderhede van huis- en voertuigversekering, mediesefondsbesonderhede en wagwoorde en PIN-nommers byderhand.
Maak 'n lys van die volgende mense en hulle kontakbesonderhede:
Familielede en kinders, vriende, prokureur, eksekuteur, bankbestuurder, dokter, boekhouer, werkgewer;
digitale platforms waarop jy aktief is en hulle wagwoorde; en
jy het dalk kripto-geldeenhede waarvan niemand geweet het nie.
Dink nou al aan diegene wat agterbly en hoe jy dinge makliker vir hulle kan maak.
Solidariteit verstaan dat arbeidsverhoudingspesialiste, kantoorpraktisyns en gesondheidspraktisyns unieke uitdagings ervaar en in hierdie tyd moet jy selfs personeel ondersteun wat geliefdes weens Covid-19 aan die dood afgestaan het. Jy moet oor 'n wye verskeidenheid ander inligting, kennis en vaardighede beskik en daarom bied Solidariteit se Gildes vir jou 'n geleentheid om by enige van hulle gildes aan te sluit. Besoek gerus die skakel https://gildes.solidariteit.co.za/ vir meer inligting.